Жоашен дю Беле
Щом нашият живот е само ден…

Превод от френски: Кирил Кадийски, 2004

chitanka.info

Щом нашият живот е само ден

от вечността, щом дните в кръговрата

на времето изчезват, мрат нещата

край нас и всеки е за смърт роден,

какво, мой дух, очакваш в своя плен?

С какво те мами мракът на теглата,

защо не полетиш към светлината,

щом знаем, че духът е окрилен?

Там чакат те покой и благодат,

там само радост вкусва тоя свят,

там любовта е и медът от нея.

Там в чиста висина ти би летял

и би открил изконната идея

за красотата — моят идеал.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.